BTS จ่อเพิ่มทุน 2.46 พันล้านหุ้น รองรับวอแรนต์แจกฟรีผถห.เดิม-ขาย PP
BTS จ่อเพิ่มทุน 2.46 พันล้านหุ้น รองรับวอแรนต์แจกฟรีผู้ถือหุ้นเดิม อัตรา 10 : 1 หน่วย-ขาย PP ระดมทุนใช้เป็นเงินทุนหมุนเวียนขยายกิจการในอนาคต
BTS จ่อเพิ่มทุน 2.46 พันล้านหุ้น รองรับวอแรนต์แจกฟรีผู้ถือหุ้นเดิม อัตรา 10 : 1 หน่วย-ขาย PP ระดมทุนใช้เป็นเงินทุนหมุนเวียนขยายกิจการในอนาคต
28 พ.ค. 2562

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ระบุว่า ที่ประชุมคณะกรรมการบริษัทเมื่อวานนี้ (27 พ.ค.) มีมติให้ลดทุนจดทะเบียน โดยตัดหุ้นที่ยังไม่ได้นำออกจำหน่าย หลังจากนั้นให้เพิ่มทุนจดทะเบียนเป็น 6.26 หมื่นล้านบาท จากเดิมที่ 5.28 หมื่นล้านบาท
โดยออกหุ้นเพิ่มทุน 2.46 พันล้านหุ้น พาร์หุ้นละ 4 บาท แบ่งเป็น การเพิ่มทุนแบบกำหนดวัตถุประสงค์ในการใช้เงินทุน ไม่เกิน 1.36 พันล้านหุ้น เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญ (วอร์แรนต์) ครั้งที่ 5 (BTS-W5) ที่บริษัทจะออกจำนวนไม่เกิน 1.32 พันล้านหน่วย ให้แก่ผู้ถือหุ้นเดิมตามสัดส่วนการถือหุ้น (RO) โดยไม่คิดมูลค่า ในอัตราการจัดสรร 10 หุ้นสามัญเดิม ต่อ 1 หน่วย ขณะที่วอร์แรนต์ดังกล่าวมีอายุ 1 ปี อัตราการใช้สิทธิ 1 หน่วย ต่อ 1 หุ้นใหม่ ที่ราคาการใช้สิทธิ 14  บาท/หุ้น
ส่วนหุ้นเพิ่มทุนที่เหลือจะใช้รองรับการปรับสิทธิ BTS-W4 และการใช้สิทธิตาม BTS-WE ที่จะจัดสรรให้แก่พนักงานของบริษัท โดยการเพิ่มทุนแบบมอบอำนาจทั่วไป (General Mandate) ไม่เกิน 1.1 พันล้านหุ้น เพื่อเสนอขายบุคคลในวงจำกัด (PP) โดยมอบหมายให้คณะกรรมการบริษัท และ/หรือ คณะกรรมการบริหารมีอำนาจดำเนินการต่าง ๆ ในการจัดสรรหุ้นสามัญเพิ่มทุนต่อไป
สำหรับการเพิ่มทุนครั้งนี้ เพื่อเตรียมความพร้อมและเพิ่มความแข็งแกร่งด้านการเงินของบริษัท เพื่อให้มีความยืดหยุ่นทางการเงินในการดำเนินโครงการในอนาคต ซึ่งรวมถึงการลงทุนในโครงการระบบขนส่งมวลชนทางราง และเพื่อสำรองไว้ใช้เป็นเงินทุนหมุนเวียนของบริษัทเมื่อมีการใช้สิทธิซื้อหุ้นสามัญของบริษัทตามใบสำคัญแสดงสิทธิ BTS-W5 ขณะที่การเพิ่มทุนแบบ  General Mandate จะช่วยให้บริษัทมีแหล่งเงินทุนที่สามารถใช้ในการรองรับแผนการลงทุนเพื่อขยายกิจการในอนาคตได้อย่างทันกาล
ทั้งนี้ บริษัทกำหนดการประชุมสามัญผู้ถือหุ้นประจำปี 2562 ในวันที่ 22 ก.ค.62 เพื่อพิจารณาเรื่องดังกล่าว